b'\n_START_ARTICLE_\nKraljevske danske zra\xc4\x8dne snage\n_START_SECTION_\nPovijest\n_START_PARAGRAPH_\nKraljevske danske zra\xc4\x8dne snage su osnovane 1950. kao vojna komponenta koja je nezavisna od kopnene vojske i ratne mornarice. Ratno zrakoplovstvo je osnovano nakon spajanja s H\xc3\xa6rens Flyvertropper (zra\xc4\x8dnim snagama kopnene vojske; izvorno osnovane 2. srpnja 1912.) i Marinens Flyvev\xc3\xa6sen (mornari\xc4\x8dkim zrakoplovstvom; izvorno osnovano 14. prosinca 1911.)._NEWLINE_Tijekom nacisti\xc4\x8dke okupacije Danske u razdoblju od 1940. do 1945., doma\xc4\x87e oru\xc5\xbeane snage nisu imale vlastitih zrakoplova iako je Luftwaffe izgradio ili pro\xc5\xa1irio zra\xc4\x8dne baze u Danskoj._NEWLINE_Zavr\xc5\xa1etkom rata, danska vojska je u razdoblju izme\xc4\x91u 1947. i 1948. nabavila 38 aviona Supermarine Spitfire H. F. Mk. IXE te tri P.R.Mk. XI. Posljednji primjerci tih zrakoplova su povu\xc4\x8deni iz Kraljevskih danskih zra\xc4\x8dnih snaga 1956. godine dok su dva aviona uni\xc5\xa1tena. Sa\xc4\x8duvan je tek jedan Spitfire koji se nalazi na aerodromu Stauning na poluotoku Jyllandu._NEWLINE_Tijekom 1960-ih i 1970-ih Kraljevske danske zra\xc4\x8dne snage su se opremale s ameri\xc4\x8dkim lovcima F-104G Starfighter te F-100D i F-100F Super Sabre. 1971. godine danska vojska je stvorila zra\xc4\x8dnu komponentu kopnene vojske koja je postala prva zra\xc4\x8dna komponenta izvan ratnog zrakoplovstva. 1977. je na temelju 722. eskadrona stvoren danski mornari\xc4\x8dki eskadron koji je u svojem sastavu imao mornari\xc4\x8dke helikoptere._NEWLINE_U zajedni\xc4\x8dkoj vojnoj nabavi, NATO \xc4\x8dlanice Nizozemska, Belgija, Norve\xc5\xa1ka i Danska su u sije\xc4\x8dnju 1980. predstavile svoje nove lovce / bombardere F-16 Fighting Falcon \xc4\x8dime su postali strate\xc5\xa1ki korisnici F-16. Isti avion kasnije je po\xc4\x8deo koristiti SAD (kao primarni korisnik) te Gr\xc4\x8dka i Turska._NEWLINE_1999. dansko ratno zrakoplovstvo se reorganiziralo kako bi bilo u mogu\xc4\x87nosti pru\xc5\xbeiti podr\xc5\xa1ku u me\xc4\x91unarodnim vojnim operacijama diljem svijeta ali uz mogu\xc4\x87nost da u isto vrijeme \xc5\xa1titi vlastiti zra\xc4\x8dni i pomorski suverenitet._NEWLINE_2002. godine Danska se priklju\xc4\x8dila me\xc4\x91unarodnom projektu razvoja naprednog lovca F-35 Lightning II u kojem sudjeluje ve\xc4\x87i niz zemalja. Svojim sudjelovanjem, danske zra\xc4\x8dne snage namjeravaju nabaviti 48 F-35 lovaca koji bi zamijenili postoje\xc4\x87e F-16._NEWLINE_U listopadu 2002. godine 18 danskih, nizozemskih i norve\xc5\xa1kih F-16 Fighting Falcon lovaca te jedan nizozemski bombarder KC-10 su odletjeli u kirgistansku zra\xc4\x8dnu bazu Manas kako bi pru\xc5\xbeili zra\xc4\x8dnu podr\xc5\xa1ku kopnenim snagama NATO-a u Afganistanu._NEWLINE_2003. je u zra\xc4\x8dne snage trebalo biti preba\xc4\x8deno 13 Eurocopter Fennec i 16 H-500 Cayuse helikoptera iz zra\xc4\x8dne komponente kopnene vojske te osam Westland Lynx Mk. 90B helikoptera iz mornari\xc4\x8dkog zrakoplovstva. Na kraju je 16 Cayuse i 13 Fennec helikoptera transferirano u reformirani 724. zra\xc4\x8dni eskadron. Westland Lynx helikoptere se namjeravalo prebaciti u tako\xc4\x91er reformirani 728. eskadron ali su zbog politi\xc4\x8dkih razloga ostavljeni u ratnoj mornarici._NEWLINE_2004. je flota od tri stara transportna zrakoplova C-130H Hercules (nabavljeni 1973.) zamijenjena s tri novija i naprednija C-130J transportera. \xc4\x8cetvrti C-130J je u\xc5\xa1ao u zra\xc4\x8dnu flotu 2007. godine._NEWLINE_2005. je zavr\xc5\xa1en program modifikacije F-16 lovaca koji su stigli do sredine svojeg radnog vijeka. Sam program je zapo\xc4\x8deo 1995. a uklju\xc4\x8divao je ugradnju novih ra\xc4\x8dunala, multifunkcionalnih zaslona u boji i drugih pobolj\xc5\xa1anja u avionici. Ipak, unato\xc4\x8d izmjenama i pobolj\xc5\xa1anjima, dansko ratno zrakoplovstvo je razmatralo mogu\xc4\x87nost zamjene postoje\xc4\x87ih 48 F-16 lovaca s naprednijim avionom. Me\xc4\x91u kandidatima su bili ameri\xc4\x8dki F/A-18EF Super Hornet i F-35 Joint Strike Fighter te \xc5\xa1vedski Saab Gripen. S druge strane, Eurofighter Typhoon nije poslao slu\xc5\xbebenu ponudu budu\xc4\x87i da je kompanija smatrala da su ameri\xc4\x8dki i \xc5\xa1vedski avioni ve\xc4\x87i favoriti u odnosu na njega._NEWLINE_Iste godine je iz zra\xc4\x8dne flote povu\xc4\x8deno svih 16 H-500 Cayuse helikoptera te jedan Eurocopter Fennec. Preostalih 12 Fenneca je preuzelo zadatke od Cayusea uklju\xc4\x8duju\xc4\x87i i ulogu podr\xc5\xa1ke danskoj policiji. Od ostalih helikoptera, Danska je u lipnju 2010. povukla i postoje\xc4\x87e Sikorsky S-61.'